b"\n_START_ARTICLE_\nDalida\n_START_SECTION_\nZgodnje \xc5\xbeivljenje\n_START_PARAGRAPH_\nDalida se je rodila kot Iolanda Cristina Gigliotti v Egiptu. Njena dru\xc5\xbeina je izhajala iz Italije, in sicer iz Kalabrije, a so Italijo na prelomu stoletja zapustili \xc5\xbee njeni stari star\xc5\xa1i. Imela je \xc5\xa1e starej\xc5\xa1ega brata Orlanda in mlaj\xc5\xa1ega Bruna (ki se je kasneje tudi preimenoval v Orlanda). Njen o\xc4\x8de je igral prvo violino v kairski operi. Kot otrok je obiskovala katoli\xc5\xa1ko \xc5\xa1olo._NEWLINE_Leta 1951 se je podala na modne brvi in postala manekenka. Leta 1955 se je udele\xc5\xbeila izbora za mis Egipta ter zmagala. \xc5\xa0e istega leta je na pobudo francoskega re\xc5\xbeiserja Marca de Gastyna ter kljub nasprotovanju star\xc5\xa1ev od\xc5\xa1la v Pariz, kjer si je \xc5\xbeelela uspeti kot filmska igralka. V tem \xc4\x8dasu si je nadela vzdevek Dalila, ki ga je malo zatem spremenila v Dalida.\n_START_SECTION_\n1956\xe2\x80\x931976\n_START_PARAGRAPH_\nDalida po prihodu v Pariz ni uspela pri iskanju filmske kariere, a je za\xc4\x8dela obiskovati ure petja ter bila povabljena kot gostja v kabaret na Elizejskih poljanah, kjer je po\xc5\xbeela prvi ve\xc4\x8dji uspeh. S pesmijo Etrang\xc3\xa8re au Paradis se je predstavila tudi v pari\xc5\xa1ki dvorani Olympia, kjer sta jo opazila Lucien Morisse (njen kasnej\xc5\xa1i mo\xc5\xbe) in Eddie Barclay, ki sta odkrivala nove pevske talente. Morisse je bil umetni\xc5\xa1ki vodja priljubljene radijske postaje Radio Europe 1, Barclay pa priznani glasbeni producent. Dalidin glasbeni prvenec Madona je Morisse mo\xc4\x8dno podprl in zares je do\xc5\xbeivel uspeh, a mnogo ve\xc4\x8dji uspeh je pomenila izdaja pesmi Bambino leta 1956 \xe2\x80\x93 na prvih desetih mestih francoske glasbene lestvice se je skladba obdr\xc5\xbeala kar 46 tednov in ostaja do danes eden najbolje prodajanih singlov v Franciji. Za skladbo je Dalida 17. septembra 1957 prejela tudi prvo zlato plo\xc5\xa1\xc4\x8do. Istega leta je tudi nastopila v Olympii. Naslednja njena skladba Gondolier je iz\xc5\xa1la za bo\xc5\xbei\xc4\x8d 1957 in je zopet po\xc5\xbeela uspeh, kot vse skladbe v za\xc4\x8detku njene kariere, kot so Come Prima (Tu Me Donnes), Ciao Ciao Bambina, Save the Last Dance For Me, Garde-Moi la Derni\xc3\xa8re Danse._NEWLINE_Od leta 1958 do za\xc4\x8detka 60-ih let je hodila po \xc5\xa1tevilnih turnejah po Franciji, Egiptu, Italiji in ZDA. Turneja po Egiptu in Italiji je njeno slavo raz\xc5\xa1irila izven francoskih mej in postala je priljubljena po vsej Evropi. Turneja po ZDA je bila manj uspe\xc5\xa1na in nasploh ni tako zaslovela na angle\xc5\xa1ko govore\xc4\x8dem tr\xc5\xbei\xc5\xa1\xc4\x8du._NEWLINE_Leta 1961 je s svojim \xc5\xa1ovom nastopala en mesec v Olympii in vse vstopnice so bile popolnoma razprodane. Kmalu zatem je \xc5\xa1la na turnejo po Hong Kongu in Vietnamu. V 60. letih je \xc5\xa1e ve\xc4\x8dkrat nastopala v Olympii ter \xc4\x8dedalje pogosteje gostovala v tujini. Leta 1958 je kot edina oseba z glasbenega podro\xc4\x8dja prejela \xc4\x8dastno nagrado francoskega predsednika de Gaulla (M\xc3\xa9daille de la Pr\xc3\xa9sidence de la R\xc3\xa9publique). _NEWLINE_V zgodnjih 70. letih je Dalida izdala nekaj svojih najuspe\xc5\xa1nej\xc5\xa1ih pesmi. Za svoje pesmi je izbirala \xc4\x8dedalje globlja besedila. Bruno Coquatrix, lastnik Olympie, se ni strinjal s spremembami v njeni glasbeni poti in je omahoval pri povabilu Dalide na nastope v svojo dvorano. Dalida je zato sama najela Olympio in zopet pri ob\xc4\x8dinstvu do\xc5\xbeivela izjemen odziv. _NEWLINE_Leta 1973 je z Alainom Delonom, s katerim je bila tesno spoprijateljena, posnela pesem Paroles Paroles (ki jo je v italijanskem izvirniku pela Mina) \xe2\x80\x93 pesem je postala velika uspe\xc5\xa1nica in v Franciji ter na Japonskem zasedala prva mesta glasbenih lestvic. Naslednja pesem, Il Venait d\xe2\x80\x99Avoir Dix-Huit Ans je zasedla prvo mesto v devetih dr\xc5\xbeavah, Gigi l\xe2\x80\x99Amoroso pa leta 1974 v 12 dr\xc5\xbeavah. Sledila je turneja po Japonski, Kanadi in Nem\xc4\x8diji. Februarja so francoski glasbeni kritiki pevko po\xc4\x8dastili s presti\xc5\xbeno nagrado Prix de l'Acad\xc3\xa9mie du Disque Fran\xc3\xa7ais.\n_START_SECTION_\n1976-1987\n_START_PARAGRAPH_\nLeta 1976 je pomenilo nov preobrat v pevkini karieri \xe2\x80\x93 iz\xc5\xa1la je pesem J\xe2\x80\x99Attendrai, ki velja za prvo francosko disko pesem. Dalida je pogosto nastopala v televizijskih oddajah po vsej Evropi. Leta 1978 je posnela Salma Ya Salama, egip\xc4\x8dansko ljudsko pesem, ki je bila zaradi uspeha prevedena tudi v arab\xc5\xa1\xc4\x8dino, franco\xc5\xa1\xc4\x8dino, italijan\xc5\xa1\xc4\x8dino in nem\xc5\xa1\xc4\x8dino. Naslednja Dalidina uspe\xc5\xa1nica je bila skladba G\xc3\xa9n\xc3\xa9ration \xe2\x80\x9878, ki je bila pravzaprav disko kombinacija prej\xc5\xa1njih njenih uspe\xc5\xa1nic in je postala prva francoska pesem, za katero so posneli tudi videospot. V \xc4\x8dasu teh disko uspe\xc5\xa1nic je postala Dalida zelo priljubljena tudi med gejevskim ob\xc4\x8dinstvom, kar je ostalo do danes. Novembra leta 1978 je nastopila v \xc5\xa1ovu na Carnegie Hallu New Yorku, katerega koreograf je bil Lester Wilson. \xc5\xa0ov je poleti leta 1979 ponovila v pari\xc5\xa1kem Palais des Sports in se nato podala na turnejo po Franciji, ki je trajala do jeseni. Istega leta je izdala pesem Gigi in Paradisco._NEWLINE_Leta 1981 je iz\xc5\xa1la skladba Rio do Brasil. Ponovno je ve\xc4\x8dkrat nastopila v Olympii. V no\xc4\x8di po prvem nastopu je Dalida kot prva v svetu prejela diamantno plo\xc5\xa1\xc4\x8do za prodajo gramofonskih plo\xc5\xa1\xc4\x8d, ki je presegla 86 milijonov primerkov. Ve\xc4\x8dino \xc4\x8dasa v letih 1982 in 1984 je pre\xc5\xbeivela po turnejah, medtem pa leta 1983 izdala album Les P'tits Mots, na katerem sta bili med drugimi tudi pesmi Lucas in Mourir Sur Sc\xc3\xa8ne. Prihodnje leto je iz\xc5\xa1el njen album z naslovom Dali ter ve\xc4\x8d singlov, med njimi Soleil, Pour te Dire Je T\xe2\x80\x99aime inKalimba de Luna. Naslednji album iz leta 1986 z naslovom Le visage de l'amour je bil njen zadnji album s posnetki novih pesmi._NEWLINE_Leta 1985 je imela ve\xc4\x8d operacij na o\xc4\x8desu, zaradi \xc4\x8desar je morala prekiniti s pevsko kariero. Prihodnje leto je nastopila v vlogi mlaj\xc5\xa1e babice v filmu Le Sixi\xc3\xa8me Jour in do\xc5\xbeivela pohvalne kritike.\n_START_SECTION_\nZasebno \xc5\xbeivljenje\n_START_PARAGRAPH_\nOb izjemno uspe\xc5\xa1ni karieri je Dalida na zasebnem podro\xc4\x8dju do\xc5\xbeivljala \xc5\xa1tevilne padce. Njen prvi mo\xc5\xbe, Lucien Morisse, s katerim se je poro\xc4\x8dila 8. aprila 1961, je nekaj let po lo\xc4\x8ditvi storil samomor. Tudi dva kasnej\xc5\xa1a ljubimca, Luigi Tenco in Richard Chanfray, sta \xc5\xbeivljenje kon\xc4\x8dala s samomorom._NEWLINE_Z Lucienom se je raz\xc5\xa1la \xc5\xbee po nekaj mesecih zakona ter se zaljubila v mlaj\xc5\xa1ega poljskega umetnika Jeana Sobieskega. _NEWLINE_Dalida je spoznala italijanskega pevca Luigija Tenca v Rimu leta 1966. Leta 1967 je Luigi skupaj z Dalido nastopil na festivalu v San Remu. Njuna pesem Ciao Amore Ciao se ni uvrstila v finale. Po festivalu je Luigi v hotelski sobi naredil samomor s strelom v glavo in truplo je na\xc5\xa1la Dalida. Luigijev samomor je Dalido zelo presunil; zbolela je za depresijo ter posku\xc5\xa1ala tudi sama storiti samomor._NEWLINE_Richarda Chanfraya, samooklicanega \xc4\x8darodeja, je Dalida sre\xc4\x8dala leta 1972, ko je bila na vrhuncu kariere. Richard je bil paranoi\xc4\x8den in neuravnove\xc5\xa1en. Z Dalido sta se po nekaj letih raz\xc5\xa1la. Leta 1983 je storil samomor z zau\xc5\xbeitjem barbituratov.\n_START_SECTION_\nSmrt\n_START_PARAGRAPH_\nDalida je umrla 3. maja 1987 zaradi prevelikega odmerka barbituratov. V poslovilnem pismu je zapisala, da je \xc5\xbeivljenje postalo neznosno. Pokopana je na pari\xc5\xa1kem pokopali\xc5\xa1\xc4\x8du Cimeti\xc3\xa8re de Montmartre. Na njeni grobnici se nahaja kip naravne velikosti._NEWLINE_Po smrti je Dalida postala kultna osebnost tudi za nove generacije obo\xc5\xbeevalcev. Leta 1988 je Encyclopedia Universalis opravila glasovanje za osebnosti z najve\xc4\x8djim vplivom na francosko dru\xc5\xbebo in Dalida se je uvrstila na drugo mesto, po Charlesu de Gaullu._NEWLINE_Leta 1997 so v Parizu po nej poimenovali trg ter na njem postavili Dalidino poprsje. Leta 1999 so iz\xc5\xa1le 3 zgo\xc5\xa1\xc4\x8denke z njenimi najve\xc4\x8djimi uspe\xc5\xa1nicami. Naslednje leto je njen dolgoletni prijatelj  Charles Aznavour posnel uspe\xc5\xa1nico De la sc\xc3\xa8ne \xc3\xa0 la Seine, pesem, v kateri govori o njenem \xc5\xbeivljenju v Franciji. Petnajsto obletnico njene smrti leta 2002 je francoska vlada po\xc4\x8dastila s spominsko znamko z njenim portretom. Istega leta so ponovno iz\xc5\xa1li njeni zgodnji albumi v posebni izdaji. Med letoma 1956 in 2002 je bilo prodanih 170 milijonov njenih nosilcev zvoka._NEWLINE_Leta 1999 so v Rimu igrali igro Solitudini - Luigi Tenco e Dalida, leta 2005 pa je bil posnet film v dveh delih z naslovom Dalida - vlogo Dalide je odigrala Sabrina Ferilli. _NEWLINE_Med majem in septembrom 2007 je v pari\xc5\xa1ki mestni hi\xc5\xa1i potekala razstava njenih oblek in poprej neobjavljenih fotografij."